Mens hele Danmark efterhånden er gået i gult over Jonas Vingegaards kraftpræstation ved årets Tour de France, er der særligt ét sted på landkortet, som er særligt gult: Glyngøre. - Der er stuvende fyldt med turister i forsamlingshuet til storskærmsarrangement. Det smitter naturligvis af på byens campingplads, restauranter og butikker med alle de besøg, siger Gitte Skov, der har en genbrugsbutik i Glyngøre. Og det er ikke kun danskere, som viser stor interesse. - Vi ser mange hollandske og belgiske cykelturister, og de er overraskede over, at der er så mange bakker. Stoltheden i byen, hvor Vingegaard er bosat, er ikke til at tage fejl af. - Det er en kæmpestor præstation af Jonas. Vi er ekstremt stolte. Han er en virkelig god dreng, som er en flot ambassadør for byen. Stor fest i vente Glyngøre er klar til at fejre Vingegaard, når cykelrytterne søndag aften kører over målstregen i Paris - samtidig knokler byens borgere også for at blive klar til at hylde rytteren, når han vender snuden hjem, fortæller Gitte Skov. Hun er del af tovholdergruppen, der planlægger torsdagens fejring af Jonas Vingegaard. - Hyldesten på torsdag bliver med fugtige øjne og gåsehud. Vi holder meget af Jonas og hele familien. Det betyder noget, at unge mennesker bor her i byen. Sidste år deltog mere end 20.000 i fejringen af cykelrytteren. Det var en fejring med blandt andet en gigantisk gulerodskage og mange musikalske indslag - stablet på benene af lokale kræfter.
I Jonas Vingegaards hjemby oplever de en enorm interesse.